
PRVOSTEPENA DISCIPLINSKA KOMISIJA ZA SUDIJE
Broj: 11-07-6-998-3/2022

Sarajevo, 30.03.2022. godine


Prvostepena disciplinska komisija za sudije Visokog sudskog i tužilačkog vijeća Bosne i Hercegovine u sastavu: sudija Avdija Avdić, kao predsjedavajući Komisije,  sudija mr Srđan Forca i Lejla Hadžić, kao članovi Prvostepene disciplinske komisije, formirane Odlukom predsjednika Visokog sudskog i tužilačkog vijeća Bosne i Hercegovine, broj: 11-07-6-1550-3/2021 od 08.04.2021. godine, odlučujući u disciplinskom predmetu po tužbi Ureda disciplinskog tužioca, broj: UDT DD 011334 21 od 22.10.2021. godine, protiv tužene S. T.,  predsjednice Osnovnog suda u ..., nakon ročišta za glavnu raspravu, održanog 30.03.2022. godine, kojem je ispred Ureda disciplinskog tužioca prisustvovala Alma Hasanović disciplinska tužiteljica i tužena S.T., lično na osnovu člana 60. stav 3. Zakona o Visokom sudskom i tužilačkom vijeću Bosne i Hercegovine („Službeni glasnik BiH“, br. 25/04, 93/05, 48/07 i 15/08) i člana 95. Poslovnika Visokog sudskog i tužilačkog vijeća Bosne i Hercegovine („Službeni glasnik Bosne i Hercegovine“, br. 55/13, 96/13, 46/14, 61/14, 78/14, 27/15, 46/15, 93/16, 48/17, 88/17, 41/18,  64/18, 12/21, 26/21, 35/21, 68/21 i 1/2022), a u vezi sa članom 180. Zakona o  parničnom postupku („Službeni glasnik RS“, br.: 58/03, 85/03, 74/05, 63/07, 49/09 i 61/13), dana 30.03.2022. godine, donijela je slijedeću

O D L U K U

na osnovu priznanja


Prihvata se u cijelosti izjava o priznanju disciplinskog prekršaja tužene S. T., predsjednice Osnovnog suda u ..., dana na pripremnom ročištu koje je održano dana 30.03.2022. godine pred Prvostepenom disciplinskom komisijom, činjenično opisanog u disciplinskoj tužbi, broj: UDT DD 011334 21 od 22.10.2021. godine, pa se utvrđuje da je tužena S. T., predsjednica Osnovnog suda u ...,
O d g o v o r n a

Što je: 

kao postupajući sudija u predmetu Osnovnog suda u ... broj: 83 0 K 025762 16 K dana 09.02.2018. godine objavila presudu u krivičnom predmetu protiv optuženog Z. L. i predmet iskazala završenim odlukom u meritumu dana 20.08.2018. godine, te presudu pismeno izradila dana 02.08.2019. godine, dakle po proteku perioda od najmanje 1 (jedne) godine i 5 (pet) mjeseci. U istom predmetu dana 26.08.2019. godine, izjavljena je žalba od strane advokata M. P., koja je dana 04.09.2019. godine, dostavljena na odgovor Okružnom javnom tužilaštvu u ..., te predmet po naredbi tužene tek dana 22.06.2020. godine, dostavljen na postupanje po žalbi Okružnom sudu u ..., dakle po proteku perioda od najmanje osam mjeseci.  

Dakle, 

tužena je suprotno članu 303. stav 1. Zakona o krivičnom postupku RS, kojim je propisano da presuda koja je objavljena mora se pisano izraditi u roku od 15 dana po objavljivanju, a u složenim stvarima, izuzetno u roku od 30 dana, kasnila u izradi presude u predmetu koji je iskazala i završenim suprotno članovima 7. i 8. Pravilnika o orijentacionim mjerilima za rad sudija i stručnih saradnika u sudovima u Bosni i Hercegovini, kojim je propisano da se završenim predmetom, uz pojedine izuzetke, smatra svaki predmet za koji je izdata naredba za dostavu pismenog otpravka odluke suda strankama u postupku, te suprotno Pravilniku o sistemu za automatsko upravljanje predmetima u sudovima (CMS) i osnovnim principima za rad sudova, te pored kašnjenja u izradi odluke u istom predmetu propustila da blagovremeno sprovede i postupak po žalbi u skladu sa članom 316. ZKP RS,


čime je, 

počinila disciplinski prekršaj iz člana 56. tačka 10. Zakona o VSTV-u BIH: „neopravdano kašnjenje u izradi odluka ili u drugim radnjama u vezi s obavljanjem dužnosti sudije ili bilo kakvo drugo ponovljeno nepoštivanje dužnosti sudija“.

Navedenim postupanjem tužena je ujedno prekršila i član 5.5. Kodeks sudske etike (“Službeni glasnik BiH“, broj 13/06, 24/15 i 94/18) u dijelu „Sudija obavlja svoju funkciju na efikasan i zakonit način, u razumnom roku“.

pa se tuženoj na osnovu odredaba člana 58. stav 1. tačka (b) i 59. Zakona o VSTV-u BiH, izriče:
DISCIPLINSKA MJERA

javna opomena
O b r a z l o ž e nj e


Ured disciplinskog tužioca Visokog sudskog i tužilačkog vijeća Bosne i Hercegovine (u daljem tekstu: Ured disciplinskog tužioca, UDT) je dana 22.10.2021. godine, podnio disciplinsku tužbu, broj: UDT DD 011334 21 protiv tužene S. T., predsjednice Osnovnog suda u ..., zbog disciplinskog prekršaja iz člana 56. tačka 10. Zakona o VSTV-u BiH: „neopravdano kašnjenje u izradi odluka ili u drugim radnjama u vezi s obavljanjem dužnosti sudije ili bilo kakvo drugo ponovljeno nepoštivanje dužnosti sudija“.

U predmetnoj disciplinskoj tužbi je navedeno da je tužena kao postupajući sudija u predmetu Osnovnog suda u ... broj: 83 0 K 025762 16 K dana 09.02.2018. godine objavila presudu u krivičnom predmetu protiv optuženog Z. L. i predmet iskazala završenim odlukom u meritumu dana 20.08.2018. godine, te presudu pismeno izradila dana 02.08.2019. godine, dakle po proteku perioda od najmanje 1 (jedne) godine i 5 (pet) mjeseci. U istom predmetu dana 26.08.2019. godine, izjavljena je žalba od strane advokata M. P., koja je dana 04.09.2019. godine, dostavljena na odgovor Okružnom javnom tužilaštvu u ..., te predmet po naredbi tužene tek dana 22.06.2020. godine, dostavljen na postupanje po žalbi Okružnom sudu u ..., dakle po proteku perioda od najmanje osam mjeseci.

Dakle, tužena je suprotno članu 303. stav 1. Zakona o krivičnom postupku RS, kojim je propisano da presuda koja je objavljena mora se pisano izraditi u roku od 15 dana po objavljivanju, a u složenim stvarima, izuzetno u roku od 30 dana, kasnila u izradi presude u predmetu koji je iskazala i završenim suprotno članovima 7. i 8. Pravilnika o orijentacionim mjerilima za rad sudija i stručnih saradnika u sudovima u Bosni i Hercegovini, kojim je propisano da se završenim predmetom, uz pojedine izuzetke, smatra svaki predmet za koji je izdata naredba za dostavu pismenog otpravka odluke suda strankama u postupku, te suprotno Pravilniku o sistemu za automatsko upravljanje predmetima u sudovima (CMS) i osnovnim principima za rad sudova, te pored kašnjenja u izradi odluke u istom predmetu propustila da blagovremeno sprovede i postupak po žalbi u skladu sa članom 316. ZKP RS, čime je počinila disciplinski prekršaj iz člana 56. tačka 10. Zakona o Vijeću: „neopravdano kašnjenje u izradi odluka ili u drugim radnjama u vezi s obavljanjem dužnosti sudije ili bilo kakvo drugo ponovljeno nepoštivanje dužnosti sudija“.

Ured disciplinskog tužioca je predložio da Prvostepena disciplinska komisija po provedenom disciplinskom postupku utvrdi disciplinsku odgovornost tužene za počinjeni disciplinski prekršaj i izrekne joj adekvatnu disciplinsku mjeru iz člana 58. Zakona o VSTV-u BiH.

U ostavljenom roku, tužena je dana 29.11.2021. godine, pod brojem: 11-07-6-3679-3/2021, podnijela pismeni odgovor na disciplinsku tužbu u kojem je navela da u cijelosti ostaje kod izjašnjenja koje je dala Uredu disciplinskog tužioca u predmetu broj: UDT DI 01134 21 od 09.09.2021. godine, te da prihvata odgovornost za disciplinski prekršaj koji joj se navedenom disciplinskom tužbom stavlja na teret. 

Dana 30.03.2022. godine, zakazano je i održano pripremno ročište kojem je pristupila disciplinska tužiteljica i tužena lično. 

Disciplinska tužiteljica je u cijelosti ostala kod činjeničnih i pravnih navoda iz podnesene disciplinske tužbe. 

Tužena je u cijelosti ostala kod podnesenog pismenog odgovora na tužbu i izjave da prihvata odgovornost za disciplinski prekršaj koji joj se predmetnom disciplinskom tužbom stavljen na teret. Posebno je istakla da se taj propust desio, jer ranije nije radila krivični referat, već je 23 godine radila na parničnom referatu. Međutim, nakon što je imenovana na poziciju rukovodioca Suda, nastavila je da radi parnični referat, pored sudske uprave. Nakon što se jedna od sudija sa krivičnog referata razboljela, druge sudije koje su radila na krivičnom referatu nisu mogle da preuzmu njen referat, zbog postupanja u pojedinim fazama, da te predmete ne bi raspoređivala parničarima jer je imala problem na parničnom referatu sa velikim bojem predmeta, preuzela je dio krivičnog referata od sudije koja se razboljela i nastavila je da radi te predmete. Ističe da je nastavila da vodi i dio krivičnog referata u želji da neke stvari i nauči, međutim iskreno ističe da se i nije najbolje snašla, prije svega jer je imala i obaveze oko sudske uprave kao rukovodilac, oko rada na parničnim referatima, kao i drugim stvarima projektima i edukacija, što sve ne opravdava njen propust. Dakle, u jednom momentu je bila zatrpana velikim brojem predmeta i u ovom krivičnom predmetu joj je ostalo da uradi presudu kada joj se prekucaju tonski zapisi, bio je godišnji odmor. Nakon toga je uradila je presudu ali joj se ista nije svidjela jer nije izgledala onako kako je očekivala da izgleda njena presuda, te je istu ostavila da razmisli još malo o nekim dokazima kako će ih obrazložiti i posložiti. U tome je došao godišnji izvještaj o radu suda, priprema za narednu godinu, predmet je ostao u evidenciji nije stigla da ga isprati iz evidencije. Nakon toga se desila situacija sa Covid19, dva mjeseca nisu radili, bavila se organizacijom posla u sudu u takvim okolnostima. Konačno uzela je da pregleda svoje predmete kojima je zadužena, našla je taj predmet u kojem presuda nije završena, istu je uradila ali je već bilo kasno. Zbog svega navedenog prihvata svoju odgovornost i izražava žaljenje zbog svog propusta, te ističe da je sram zbog njenog ne postupanja kako pred sudijama njenog suda, tako i pred ovom komisijom.  

Očitujući se na navode tužene kojim priznaje izvršenje disciplinskog prekršaja, disciplinska tužiteljica je izjavila da su ispunjeni uslovi da Prvostepena disciplinska komisija donese odluku na osnovu priznanja u smislu člana 95. Poslovnika VSTV-a BiH, te da u tom slučaju dokaze ne treba izvoditi.

Ispitujući navedeno priznanje tužene koje je dato pred Prvostepenom disciplinskom komisijom, kako u formalnom tako i u sadržajnom smislu ova Komisija je u skladu sa odredbama člana 95. Poslovnika VSTV-a BiH zaključila da navedeno priznanje ispunjava sve uslove iz člana 95. Poslovnika VSTV-a BiH, a u vezi sa članom 180. ZPP-a,  dakle riječ je o pismenom priznanju tuženog o počinjenju disciplinskog prekršaja iz člana 56. tačka 10. Zakona o VSTV-u BiH, na način kako je to opisano u disciplinskoj tužbi, Ureda disciplinskog tužioca, broj: UDT DD 011334 21 od 22.10.2021. godine. 

Predsjedavajući Komisije je pozvao UDT i tuženu da predlože dokaze koji se odnose na olakšavajuće ili otežavajuće okolnosti počinjenog disciplinskog prekršaja a vezano za izricanje disciplinske mjere.


Disciplinska tužiteljica je predložila da se na ročištu za glavnu raspravu uvidom i čitanjem izvedu slijedeći materijalni dokazi 

1. CMS popis spisa broj 83 0 K 025762 16 K,

2. Zapisnik sa glavnog pretresa broj 83 0 K 025762 16 K od 07.02.2018. godine, 

3. Zapisnik o objavljivanju presude broj 83 0 K 025762 16 K od 09.02.2018. godine, 

4. DNA broj 83 0 K 025762 16 K od 09.02.2018. godine, 20.08.2018. godine, 02.08.2019. godine, 

5. CMS Detalji o predmetu- Status broj 83 0 K 025762 16 K,

6. CMS Detalji o predmetu- Zadaci broj 83 0 K 025762 16 K, 

7. Presuda broj 83 0 K 025762 16 K od 09.02.2018. godine, 

8. Dopis broj 09-29-1-1182-20/2021 od 09.09.2021. godine, sa prilozima broj 01_cms_dokument_83-824015.jpg i 02_baza_lobs_83-824015.jpg, 

9. Dopis broj 83 0 K 025762 16 K od 03.09.2019. godine, 

10. DNA 83 0 K 025762 16 K od 22.06.2020. godine, 

11. Dopis broj 83 0 K 025762 16 K od 22.06.2020. godine.
Tužena je predložila da se na ročištu za glavnu raspravu izvedu slijedeći materijini dokazi:

1. Protok predmeta u Osnovnom sudu u ... po referatima i vrstama predmeta za period 01.01.20218. godine do 31.12.2018. godine
2. Protok predmeta u Osnovnom sudu u ... po referatima i vrstama predmeta za period 01.01.20219. godine do 31.12.2019. godine

3. Narativni izvještaj o radu Osnovnog suda u ... za 2018. godinu broj: 083-0-Su-19-000 001 od 26.01.2019. godine


Imajući u vidu navedeno ova Komisija, je na saglasan prijedlog stranaka u smislu člana 92. stav 2. Poslovnika VSTV-a BiH, odlučila da odmah nakon pripremnog, održi i ročište za glavnu raspravu, na kojoj su izvedeni predloženi dokazi.

Disciplinska tužiteljica je izjavila da iz izvedenih dokaza proizilaze i posljedice disciplinskog prekršaja te se iz ovih dokaza mogu cijeniti otežavajuće okolnosti prilikom izricanja disciplinske mjere.

Tužena se nije protivila provedenim dokazima.

Tužena je provela svoje materijalne dokaze, te istakla da se to cijeni kao olakšavajuća okolnost prilikom izricanja disciplinske mjere. 


U svom završnom izlaganju disciplinska tužiteljica je izjavila da je na osnovu provedenih dokaza, a koje postupanje tužena nije ni osporavala, dokazano je da je tužena u predmetu broj 83 0 K 025762 16 K, suprotno odredbama člana 303. stav 1. ZKP RS, kojim je propisano da se presuda koja je objavljena mora pisano izraditi u roku od 15 dana, u složenim stvarima 30 dana, presudu donijela nakon proteka perioda od jedne godine i četiri mjeseca. Pored toga što je u jednom krivičnom postupku u kojem je posebno od značaja pravovremeno postupanje suda, ta funkcija zanemarena, tužena je navedeni predmet iskazalo i završenim, obzirom da u momentu iskazivanja predmeta završenim odluka nije bila izrađena, znači da nije bila niti izdata naredba za dostavu pismenog otpravka presude, a postupajući na navedeni način tužena je i otežala kontrolu navedenog spisa. 


Naime, članom 7. Pravilnika o orijentacionim mjerilima za rad sudija i stručnih saradnika u sudovima u BiH jasno je naznačeno da prilikom iskazivanja predmeta završenim, sudija ili stručni saradnik koji je završio predmet lično će i pod punom etičkom i disciplinskom odgovornošću u CMS sistemu odrediti tačan način završetka predmeta, dok je članom 8. istog pravilnika propisano šta se smatra završenim predmetom. Član 19. istog pravilnika je tačno propisano šta znači odluka u meritumu i kako se ona vrednuje odnosno normira  a izuzetak su Kpp predmeti, dok se u ovom slučaju radi o K predmetu. 


Tužena je kasnila i u dijelu postupka po žalbi gdje je za jednu radnju koja je prema ranijim odlukama u disciplinskim predmetima ocijenjena kao jednostavna procesna radnja za čije poduzimanje nije potrebno duže od pet minuta; kod tužene taj period trajao 8 mjeseci. Institut i važnost pravnog lijeka poznat a što tužena nije ni osporavala, pa UDT na ovo neće detaljnije ni osvrtati. 


Dakle, iz materijalnih dokaza, a što tužena nije niti učinila spornim u toku ovog disciplinskog postupka, dokazano je da je tužena propustila posvetiti dužnu pažnju u rješavanju ovih predmeta odnosno, suština ovog disciplinskog prekršaja je propust tužene da predmet okonča bez odlaganja. 


Stoga Ured predlaže Prvostepenoj disciplinskoj komisiji VSTV BiH utvrđivanje disciplinske odgovornosti za navedeni disciplinski prekršaj i izricanje odgovarajuće disciplinske mjere, pri čemu prilikom izricanja disciplinske mjere Ured podsjeća i na Smjernice za određivanje disciplinskih mjera u disciplinskim postupcima i ostvarivanje primarne svrhe disciplinske odgovornosti koja obuhvata zaštitu interesa javnosti pravosudnih institucija i pravosudnog sistema, zatim održavanje najviših profesionalnih standarda, te očuvanje povjerenja javnosti u pravosuđe.


Tužena je izjavila da je priznala odgovornost za disciplinski prekršaj koji joj se ovom disciplinskom tužbom stavlja na teret. Zamolila je Komisiju da prilikom izbora disciplinske mjere ima u vidu da do sada nije disciplinski odgovarala, da je posvećena svom poslu i da je dosta uradila na kvalitetu i ažurnosti Osnovnog suda u ...... kojim rukovodi, te da je ovo bio njen lični propust u radu kao postupajućeg sudije u krivičnom predmetu. Također, naglašava da je imala obaveze kao rukovodilac suda koje je odgovorno izvršavala, te da s tim u vezi Komisija izrekne najblažu disciplinsku mjeru, ako je to moguće. 


Na ročištu održanom 30.03.2022. godine, razmatrajući izjavu o priznanju disciplinskog prekršaja tužene, Prvostepena disciplinska komisija je utvrdila da je izjava o priznanju disciplinskog prekršaja tužene data dobrovoljno, bez prisile i prinude, da tužena nije bila u zabludi prilikom davanja iste, te je Prvostepena disciplinska komisija postupajući u skladu sa odredbama člana 95. Poslovnika  VSTV-a BiH, a u vezi sa članom 180. ZPP-a, imajući u vidu da tužena datu izjavu nije opozvala do isteka roka za donošenje ove odluke, istu u cijelosti prihvatila.


Prvostepena disciplinska komisija je konstatovala da je među strankama nesporno da je tužena priznala izvršenje disciplinskog prekršaja u predmetu disciplinske tužbe na način i u vrijeme kako je to činjenično opisano u disciplinskoj tužbi, Ureda disciplinskog tužioca, broj: UDT DD 011334 21 od 22.10.2021. godine.

Obzirom da je Prvostepena disciplinska komisija prihvatila izjavu tužene kojom je tužena u cijelosti priznala izvršenje disciplinskog prekršaja iz člana 56. tačka 10. Zakona o VSTV-u BiH, koji je tuženoj predmetnom disciplinskom tužbom bio stavljen na teret, Komisija je cijenila izvedene dokaze, koji se mogu odnositi samo na otežavajuće ili olakšavajuće okolnosti prilikom izricanja disciplinske mjere iz člana 58. Zakona o VSTV-u BiH, koja bi bila adekvatna počinjenom disciplinskom prekršaju i povredama Kodeksa sudijske etike, imajući u vidu principe za određivanje disciplinskih mjera propisanih odredbom člana 59. Zakona o VSTV-u BiH.

Prilikom izricanja disciplinske mjere, ova Komisija je rukovodeći se principom proporcionalnosti iz člana 59. Zakona o VSTV-u BiH, prije svega cijenila broj i težinu učinjenih disciplinskih prekršaja, njihove posljedice, posebne okolnosti pod kojim je tužena počinila navedeni disciplinski prekršaj, dosadašnji rad i ponašanje tužene, te druge relevantne okolnosti.

U pogledu otežavajućih okolnosti na strani tužene, cijenjena je okolnost da je tužena u predmetu Osnovnog suda u ... broj 83 0 K 025762 16 K objavila presudu u krivičnom predmetu protiv optuženog Z. L. i predmet iskazala završenim odlukom u meritumu dana 20.08.2018. godine, te presudu pismeno izradila dana 02.08.2019. godine, dakle po proteku perioda od najmanje 1 (jedne) godine i 5 (pet) mjeseci. U istom predmetu dana 26.08.2019. godine, izjavljena je žalba od strane advokata M. P., koja je dana 04.09.2019. godine, dostavljena na odgovor Okružnom javnom tužilaštvu u ..., te predmet po naredbi tužene tek dana 22.06.2020. godine, dostavljen na postupanje po žalbi Okružnom sudu u ..., dakle po proteku perioda od najmanje osam mjesec.

Dakle, tužena je suprotno članu 303. stav 1. Zakona o krivičnom postupku RS, kojim je propisano da presuda koja je objavljena mora se pisano izraditi u roku od 15 dana po objavljivanju, a u složenim stvarima, izuzetno u roku od 30 dana, kasnila u izradi presude u predmetu koji je iskazala i završenim suprotno članovima 7. i 8. Pravilnika o orijentacionim mjerilima za rad sudija i stručnih saradnika u sudovima u Bosni i Hercegovini, kojim je propisano da se završenim predmetom, uz pojedine izuzetke, smatra svaki predmet za koji je izdata naredba za dostavu pismenog otpravka odluke suda strankama u postupku, te suprotno Pravilniku o sistemu za automatsko upravljanje predmetima u sudovima (CMS) i osnovnim principima za rad sudova, te pored kašnjenja u izradi odluke u istom predmetu propustila da blagovremeno sprovede i postupak po žalbi u skladu sa članom 316. ZKP RS
.

Kada su u pitanju olakšavajuće okolnosti ova komisija je prilikom izbora disciplinske mjere imala u vidu i činjenicu da tužena dugogodišnji sudija koja nije ranije disciplinski odgovarala, zatim da je u toku disciplinskog postupka iskazala visok stepen saradnje kako sa Uredom disciplinskog tužioca tako i u postupku pred ovom komisijom iskazanim priznanjem disciplinskog prekršaja, te da je iskazala iskreno žaljenje i kajanje zbog počinjenog disciplinskog prekršaja, kao i oblik vinosti, svjesni nehat pod kojim je tužena počinila navedeni disciplinski prekršaj. Također, kao olakšavajuće okolnosti cijenjena je i činjenica da je tokom 2018. godine u Osnovnom sudu u ..., a kojim kao predsjednica suda rukovodi tužena, ostvaren dobar rezultat rada kako po kvantitetu završenih predmeta tako i po kvalitetu rada, te da je primijećen povećan trend završenih predmeta u toku 2018. godine kojih je bilo 7129 predmeta. Također, tokom 2019. godine riješeno je 6756 predmeta, ali je u toj godini bio i manji priliv predmeta u odnosu na prethodnu godinu. Sve navedene okolnosti komisija je utvrdila na temelju provedenih dokaza tužene Protok predmeta u Osnovnom sudu u ... po referatima i vrstama predmeta za 20218. i 2019. godinu, te Narativnog izvještaja o radu Osnovnog suda u ... za 2018. godinu broj: 083-0-Su-19-000 001 od 26.01.2019. godine.


Odredbama člana 54. Zakona o VSTV-u BiH (Opšte odredbe o disciplinskoj odgovornosti za disciplinske prekršaje), propisano je da: „Sudija, tužilac, dodatni sudija ili sudija-porotnik, uključujući i predsjednike sudova, glavne tužioce i njihove zamjenike, disciplinski su odgovorni za zakonom propisane disciplinske prekršaje koje su učinili s umišljajem ili iz nehata.“


Komisija je pravno tumačenje odnosa disciplinski odgovornog tuženog prema počinjenom disciplinskom prekršaju tumačila shodno odredbama Krivičnog zakona, prema kojem disciplinski prekršaj može biti učinjen  umišljajno i to: kad je učinilac bio svjestan svog djela i htio njegovo učinjenje (direktni umišljaj), ili kad je bio svjestan da zbog njegovog činjenja ili nečinjenja može nastupiti zabranjena posljedica, ali je pristao na njeno nastupanje (eventualni umišljaj), odnosno učinjen iz nehata kada je učinilac bio svjestan da zbog njegovog činjenja ili nečinjenja može nastupiti zabranjena posljedica, ali je olako držao da ona neće nastupiti ili da će je moći spriječiti (svjesni nehat) ili kada nije bio svjestan mogućnosti nastupanja zabranjene posljedice, iako je prema okolnostima i prema svojim osobnim svojstvima bio dužan i mogao biti svjestan te mogućnosti  (nesvjesni nehat). Ovakvo shvatanje Komisija je shodno izvela iz materijalno krivičnog instituta umišljaja i nehata s obzirom na činjenicu da Zakonom o VSTV-u BiH, a niti Poslovnikom VSTV-a BiH, ovaj materijalni institut nije reguliran, čiju materijalnopravnu shodnu primjenu Komisija smatra najprikladnijom u konkretnom slučaju. 


Slijedom naprijed navedenog tumačenja odnosa tužene prema počinjenom disciplinskom prekršaju, a imajući u vidu sve okolnosti konkretnog slučaja, Komisija nalazi da su tuženoj bili i morali biti poznati materijalni i procesni propisi koji regulišu predmetnu oblast, te da upravo navedena okolnost povećava stepen subjektivne disciplinske odgovornosti tužene kao osobe koja u svakodnevnom radu primjenjuje različite propise, a tužena je svojim postupanjem propustila da blagovremeno i u skladu sa rokom propisanim u ZKP RS-a izradi presudu i istu dostavi strankama u postupku, a također je u istom tom predmetu propustila da blagovremeno i u roku dostavi taj krivični predmet drugostepenom sudu na postupanje po žalbi, na način kako je to opisano u izreci ove odluke, dakle prema ocjeni ove Komisije tužena je bila svjesna da zbog njenog činjenja ili nečinjenja može nastupiti zabranjena posljedica, ali je olako držala da ona neće nastupiti ili da će je moći spriječiti (svjesni nehat). 


Dakle, ova Komisija je s ciljem otklanjanja opasnosti od dovođenja u pitanje povjerenja u rad Osnovnog suda u ... kojim tužena rukovodi obavljajući dužnost predsjednika Suda, a i postupa u predmetima, kao i akcentiranju potrebe postupanja svakog sudije u skladu sa pravilima koja regulišu navedenu oblast, a prevashodno cijeneći prirodu i težinu disciplinskog prekršaja za koji se tužena tereti, zatim njegove posljedice, stepen odgovornosti tužene, te olakšavajuće i otežavajuće okolnosti pod kojima je tužena počinila navedeni disciplinski prekršaj, zaključila da je izrečena disciplinska mjera, javna opomena, u potpunosti proporcionalna prirodi i težini disciplinskog prekršaja za koji je tužena oglašena odgovornom, odnosno adekvatna je stepenu disciplinske odgovornosti i posljedicama počinjenog disciplinskog prekršaja, te da će se ovom mjerom ostvariti svrha i ciljevi disciplinskog sankcionisanja, kako specijalne tako i generalne prevencije.


Prilikom izricanja navedene disciplinske mjere javne opomene, Komisija je imala u vidu i dosadašnju politiku disciplinskog sankcionisanja, te je uzimajući u obzir sve okolnosti na strani tužene, zaključila da će se izrečenom disciplinskom mjerom prema tuženoj u potpunosti osigurati pravičnost i dosljednost disciplinskog sankcionisanja nosilaca pravosudnih funkcija od strane disciplinskih organa Vijeća.


Na osnovu izloženog, u skladu sa članom 95. Poslovnika VSTV-a BiH, a u vezi sa članom 180. ZPP-a odlučeno je kao u izreci.

POUKA O PRAVNOM LIJEKU: Protiv ove odluke dozvoljena je žalba Drugostepenoj disciplinskoj komisiji VSTV-a BiH u roku od osam (8) dana od dana prijema odluke. 

Ova odluka se može pobijati zbog povrede pravila postupka, zbog toga što je izjava o priznanju data u zabludi ili pod uticajem prisile ili prevare, kao i zbog odluke o izrečenoj disciplinskoj mjeri.

� Npr. dostavljanje žalbe drugoj strani na odgovor je okarakterisano “jednostavnom procesnom radnjom, za čije preduzimanje nije potrebno duže od pet minuta” u odluci broj 04-02-1498-9/2012 od 27.8.2012. godine i u odluci broj 04-07-6-1116-38/2018 od 02.11.2018. godine.

